SELETUSKIRI

1.Kavandatav reguleerimisese

Käesolev ettepanek käsitleb otsust, millega määratakse kindlaks liidu nimel ELi-Ukraina assotsieerimisnõukogus võetav seisukoht seoses ELi-Ukraina assotsieerimislepingu XLIV lisa ajakohastamist käsitleva otsuse kavandatud vastuvõtmisega.

2.Ettepaneku taust

2.1.ELi-Ukraina assotsieerimisleping

ELi-Ukraina assotsieerimislepingut kohaldati ajutiselt alates 1. novembrist 2014 ja see jõustus 1. septembril 2017. Lepingu preambulis tunnistatakse lepinguosaliste soovi jätkata Ukraina reformi- ja lähendamisprotsessi, toetades Ukraina järkjärgulist majanduslikku integratsiooni ja poliitilist assotsieerimist, ning saavutada majanduslik integratsioon õigusnormide ulatusliku lähendamise teel.

2.2.ELi-Ukraina assotsieerimisnõukogu

Lepingu artikli 463 lõigete 1 ja 3 kohaselt on assotsieerimisnõukogul õigus teha otsuseid lepingu eesmärkide saavutamiseks. Eelkõige võib assotsieerimisnõukogu ajakohastada või muuta lepingu lisasid, võttes arvesse liidu õiguse arengut ja kohaldatavaid standardeid, mis on sätestatud lepinguosaliste poolt asjakohasteks peetavates rahvusvahelistes õigusaktides.

2.3.ELi-Ukraina assotsieerimisnõukogu kavandatav akt

ELi-Ukraina assotsieerimisnõukogu võtab oma kaheksandal istungil või pärast seda kirjaliku menetluse teel vastu otsuse assotsieerimislepingu XLIV lisa ajakohastamise kohta (edaspidi „kavandatav akt“).

Kavandatava akti eesmärk on võimaldada Ukrainal viia oma õigusaktid vastavusse kõige uuemate ELi õigusaktidega finantskoostöö valdkonnas ja pettustevastaste sätetega.

Kavandatav akt muutub lepinguosaliste jaoks siduvaks vastavalt lepingu artikli 463 lõikele 1, milles on sätestatud: „Käesoleva lepingu eesmärkide saavutamiseks on assotsieerimisnõukogul õigus teha otsuseid käesolevas lepingus ettenähtud juhtude ulatuses. Sellised otsused on lepinguosalistele siduvad ja nad võtavad asjakohaseid meetmeid, sealhulgas vajaduse korral käesoleva lepingu kohaselt otsuste rakendamiseks asutatud eriasutustes.“

3.Liidu nimel võetav seisukoht

ELi-Ukraina assotsieerimisleping sisaldab sätteid, mis käsitlevad finantskoostööd ja pettustevastaseid sätteid. Kooskõlas lepingu artikli 459 lõikega 1 annavad lepinguosalised abi kooskõlas usaldusväärse finantsjuhtimise põhimõtetega ning teevad koostööd ELi ja Ukraina finantshuvide kaitsmisel vastavalt lepingu XLIII lisas sätestatule. Lepinguosalised rakendavad tõhusaid meetmeid, et ennetada pettust, korruptsiooni ja mis tahes muud ebaseaduslikku tegevust ning võidelda nende vastu, andes muu hulgas vastastikust haldus- ja õigusabi käesoleva lepinguga hõlmatud valdkondades. Lisaks lähendab Ukraina lepingu artikli 459 lõike 2 kohaselt järk-järgult oma õigusakte ka vastavalt kõnealuse lepingu XLIV lisa sätetele. ELi õigustikku selles valdkonnas on pärast lepingu üle peetud läbirääkimiste lõppemist edasi arendatud. Seda arengut tuleb kajastada lepingu XLIV lisas, mida tuleks seetõttu ajakohastada.

Ajakohastatud XLIV lisa peaks võimaldama Ukrainal viia oma õigusaktid vastavusse kõige uuemate ELi õigusaktidega, mis käsitlevad võitlust liidu finantshuve kahjustava pettuse vastu kriminaalõiguse abil. Kavandatud ajakohastused piirduvad sellega, mis on rangelt vajalik, et aidata Ukrainal saavutada eesmärk ühtlustada siseriiklikud õigusaktid ELi acquis’ga. Need ei lähe kaugemale sellest, mis on vajalik selle eesmärgi saavutamiseks ja milles on Ukrainaga kokku lepitud. Käesolev ettepanek on täielikult kooskõlas ELi idapartnerluse poliitikaga üldiselt ja eelkõige poliitikaga Ukraina suhtes. Lisaks on see kooskõlas ELi naabruspoliitika ja sellega seotud abipoliitikaga Ukraina ja teiste naaberriikide suhtes.

4.Õiguslik alus

4.1.Menetlusõiguslik alus